Dette er ikke en let tekst for mig at skrive. For jeg ved, at den kan blive læst som et angreb på tidligere regeringskollegaer og mine kollegaer på Christiansborg. Sådan er den ikke tænkt.

Min kritik handler om systemet – ikke personerne – og er et forsøg på at sætte konkrete billeder på en politisk kultur, der desværre gør os politikere dårligere til at løfte den samfundsopgave, vi er valgt til at håndtere.

Jeg holder af Christiansborg og mine kollegaer, og samtidig ved jeg, at vi kunne gøre det så meget bedre, hvis den politiske kultur var en anden. Min arbejdsplads har nemlig en markant skyggeside bestående af meget store egoer, rigtig meget sladder, bagholdsangreb, gruppemobning, ensomhed, personkonflikter, benhård konkurrence, magtdramaer, og ikke mindst trangen efter at ’være på’, når medierne er i nærheden – og det er de som bekendt altid på Christiansborg.